એવી જ રીતે છેલ્લા ઘણા વર્ષોથી લગ્નવિધિમાં પાટીદાર સમાજમાં બેફામ ખર્ચાઓ થઈ રહ્યા છે લાંબા જોડે ટૂંકો જાય,મરે નહિ તો માંદો થાય,એ કહેવત અનુસાર પૈસાદારોની સાથે સાથે ગરીબ અને મધ્યમવર્ગીય પરિવારો પણ લગ્નમાં ઉછી ઉધારા કરીને પણ લખલૂટ ખર્ચ કરવા લાગ્યા, આમાંથી બચવા માટે પાટીદાર સમૂહ લગ્ન સમિતિ દ્વારા દર વર્ષે પાટીદાર પરિવાર ના સમૂહ લગ્નનું આયોજન કરવામાં આવે છે જેને સમાજ તરફથી બહોળો પ્રતિસાદ મળ્યો અને દરવર્ષે ઘણાં બધા પરિવારો સમૂહ લગ્નનો લાભ લે છે,પણ પાટીદાર સમાજના અગ્રણીઓએ આટલેથી સંતોષ ન માન્યો, હજુ પણ આ સમાજ લગ્નવિધિમાં બહુ મોટો અને ખોટો ખર્ચ કરે છે એવું એમને લાગ્યું એટલે સમાજહિતમાં કામ કરતી પાટીદાર સંસ્થાઓ સમૂહ લગ્ન સમિતિ, કડવા પાટીદાર સેવા સમાજ, ઉમા સમાધાન પંચ, ઉમિયા માનવ સેવા મંડળ વગેરે સંસ્થાઓના અગ્રણીઓ પોપટભાઈ કગથરા, ગોપાલભાઈ ચારોલા,પોપટભાઈ ગોઠી વગેરે દીકરા-દીકરીનું વેવિશાળ હોય ત્યાં તુરત જ એમના ઘરે પહોંચી જાય, પૂજ્ય દાદા પ્રેરિત સ્વાધ્યાય પ્રવૃત્તિની ભક્તિફેરીની જેમ પોતાનો ટાઈમ, ટિફિન, ટીકીટ લઈને સમાજફેરી કરવા નીકળી પડે અને સાદાઈથી ઘડિયા લગ્ન કરાવવા માટે વર-વધુને, સગા વ્હાલા, માતા-પિતાને સમજાવે ઘડિયા લગ્નથી લાખો રૂપિયા બચે છે, સમય અને શક્તિનો બચાવ થાય છે, ઘડિયા લગ્નથી અન્નનો બગાડ અને વેડફાળ બચે છે, ખોટા દેખાડો દૂર કરી શકાય છે જેનાથી ગરીબ પરિવારો પણ સાદાઈથી લગ્ન કરે એવી પ્રેરણા આપી શકાય છે.